Allergie-dokter is nuwe baas van EskomProf.. Malegapuru William Makgoba (Foto: Unisa) Die man wat pas aangewys is as Eskom se tussentydse voorsitter is ŉ mediese dokter wat spesialiseer in die diagnose van allergieë. Daarom, sê die DA, is prof. Malegapuru William Makgoba nie geskik om dié belangrike pos te vul nie. Makgoba is aangestel ná die onverwagse bedanking van Jabu Mabuza. Die departement van openbare werke het Woensdag in ŉ verklaring gesê sy nuwe aanstelling, Makgoba, is ŉ toonaangewende wetenskaplike en akademikus wat hom in 2018 by die direksie van Eskom aangesluit het as nie-uitvoerende direkteur. Volgens Eskom se webwerf is Makgoba die voormalige visekanselier van die Universiteit van KwaZulu-Natal en het ŉ doktorsgraad in menslike immunogenetika. Dié veld het te doen met probleme met die immuunstelsel, soos allergieë of outo-immuunsiektes. Hy het ook vantevore as ombudsman vir gesondheid opgetree. Die DA meen hoewel sy mediese kwalifikasies indrukwekkend is, sal dit van geen hulp wees om die krisis in die kragopwekkingsbedryf te hanteer nie. “Sy aanstelling is nie logies nie en die gehalte van sy leierskap by universiteite word bevraagteken,” sê Ghaleb Cachalia, DA-skaduminister van openbare werke. “Daar is ander internasionale energiekenners wat ondervinding het in herstrukturering, bestuur en finansiële aspekte van die energiesektor wat hierdie rol baie beter sal vervul.” Volgens Cachalia het van hierdie kundiges al vantevore werk vir Eskom gedoen en is dus vertroud met Eskom se finansiële en bedryfsprobleme. “Die aanstelling van prof. Makgoba, mediese prestasies en al, doen min om sakevertroue in die entiteit te bevorder,” sê Cachalia.